Internasionale Verslag – 9 Junie 2020 - Corona Krisissentrum
Tuis / COVID-19 / Internasionale Verslag – 9 Junie 2020
Internasionale Verslag – 9 Junie 2020
Tuesday | 09 June | 2020
Die Wêreldgesondheidsorganisasie het gewaarsku dat nuwe infeksies steeds daagliks toeneem en dat die koronapandemie besig is om te vererger, hoewel dit toenemend in Europa en die VSA onder beheer is. Volgens die WGO is daar oor die afgelope 10 dae nege keer meer as 100 000 nuwe gevalle van die virus in die wêreld aangemeld. Sondag se 136 000 nuwe gevalle is die meeste nog op een dag. Tot dusver het meer as 7,2 miljoen mense wêreldwyd die virus opgedoen en is byna 410 000 mense weens COVID-19 oorlede. Volgens die WGO is driekwart van alle nuwe gevalle die afgelope paar dae in slegs tien lande in die Amerikas en die suide van Asië aangemeld.
Die WGO het ook nou bekend gemaak dat daar meer bewyse is dat persone wat die koronavirus opdoen maar geen simptome toon nie, nie juis die virus aan ander persone oordra nie. Oor die afgelope paar maande het wetenskaplikes juis gewaarsku dat die groot probleem met die verspreiding van die virus die hoë persentasie individue wat asimptomaties is en dan onwetend die virus versprei, is. Dr Maria van Kerkhove, 'n wetenskaplike van die WGO het Maandag gesê dat asimptomatiese oordrag nie 'n beduidende faktor in die verspreiding van die virus tot dusver was nie. Sy het verder gesê dat regerings al hulle aandag moet fokus op individue wat wel simptome toon en dat dit hoofsaaklik hierdie mense is wat die virus laat versprei.
Lugdienste in die VSA het van gister af nog binnelandse vlugte tot hulle vliegroosters bygevoeg soos wat die vraag na binnelandse vlugte toeneem. In verskeie deelstate het vakansieoorde, strande, hotelle en parke heropen en met die aanbreek van die somer wil meer Amerikaners, wat in elk geval nie tans oorsee vir vakansie kan reis nie, nou binnelands vakansie hou. Die aandeleprys van Amerikaanse lugdienste het die afgelope paar dae op aandelemarkte uitgeblink. American Airlines se aandeleprys het sedert verlede Maandag met 90% gestyg, terwyl die aandeleprys van United Airlines met 70% en Delta Airlines met 45% gestyg het. Al hierdie lugdienste waarsku egter dat dit nog etlike jare kan neem voordat passasiersgetalle tot die vlak waarop dit voor die pandemie was, sal herstel.
Aandelemarkte in die VSA het gister hulle lopie voortgesit na Vrydag se goeie nuus oor dalende werkloosheid en groeiende optimisme oor ekonomiese herstel in die VSA. Die S&P 500-indeks het gister gestyg tot hoër as die vlak waarop dit met die uitbreek van die koronapandemie was. Dié indeks is nou ook hoër as op 1 Januarie.
Aandelemarkte in die Ooste het vanoggend die Amerikaanse mark gevolg. In Hong Kong het die Hang Seng-indeks 1,9% hoër verhandel, terwyl die Shanghai Saamgestelde Indeks in China 0,5% hoër verhandel het. Die S&P/ASX 200-indeks in Australië het 2,6% gestyg. Hierdie stygings is weens optimisme dat die ekonomiese herstel in die wêreld se grootste ekonomieë begin het.
Die Verenigde Nasies het aangekondig dat dié organisasie se jaarlikse Algemene Vergadering wat gewoonlik in September in New York plaasvind nie vanjaar soos gewoonlik sal kan voortgaan nie. Dit sal die eerste keer in die 75-jarige bestaan van die VN wees dat hierdie vergadering nie sal plaasvind nie. Die VN beplan wel om wêreldleiers se toesprake op die internet uit te saai.
Die Britse petroleum-maatskappy, BP het aangekondig dat hy 14% van sy werknemers gaan aflê weens 'n skerp daling in vraag wat deur die koronapandemie veroorsaak is. BP het tans 70 000 werknemers en wil 10 000, hoofsaaklik kantoorpersoneel, binnekort aflê. BP se Uitvoerende Hoof, Bernard Looney, het gister gesê dat dié maatskappy tans daagliks miljoene ponde verloor en dat koste so gou moontlik verminder moet word. Daar word verwag dat ander petroleum maatskappye ook binnekort afleggings gaan aankondig. In die VSA het verskeie petroleum maatskappye reeds werkers afgelê.
Meer as die helfte van die inwoners van die stad Bergamo in die noorde van Italië het teenliggaampies vir COVID-19 ontwikkel. Bergamo is die stad in Italië wat die ergste deur die koronapandemie getref is. Gesondheidsowerhede in Italië het 9 965 inwoners tussen 23 April en 3 Junie getoets. Sowat 57% van hulle het teenliggaampies gehad. Dit beteken ook dat dié stad al amper kudde-immuniteit teen die virus ontwikkel het.
Terwyl die voorkoms van die koronavirus in verskeie Afrikalande toeneem het die regering van Tanzanië verklaar dat dié land heeltemal vry van die virus is. Die president van Tanzanië, John Magufuli skryf die beweerde sukses toe aan gebede. Volgens Magufuli het God die virus in sy land verslaan omdat Tanzanië God lief het en die duiwel altyd in sy land verslaan sal word. Teen vanoggend het byna 200 000 mense in Afrika positief vir die virus getoets met meer as 5 300 sterftes op dié kontinent weens COVID-19. Die lande met die meeste gevalle is Suid-Afrika, Egipte, Nigerië en Algerië.
Terwyl die meeste Europese lande na normaal begin terugkeer, neem die verspreiding van die virus steeds af in Europa. Daar het enkele weke gelede vrese bestaan dat die uitfasering van inperkingsmaatreëls in Europa die verspreiding van die virus kon laat toeneem, maar die teenoorgestelde gebeur tans. Die gemiddelde daaglikse infeksiekoers in Europa was die afgelope week sowat 80% laer as die hoogtepunt wat dit op 9 April bereik het. Volgens die Europese Sentrum vir Siektebeheer het Kroasië, Ciprus en Hongarye Sondag geen nuwe gevalle van die virus aangemeld nie. Nuwe gevalle in Duitsland, Frankryk, Spanje en Italië is nou ook in die honderde per dag terwyl dit gedurende April en die eerste helfte van Mei daagliks etlike duisende was. Dit bewys dat streng inperkingsmaatreëls nie nodig is om die verdere verspreiding van die virus te stuit nie.